মনে পড়ে, একালের জননন্দিত লেখক হুমায়ুন আহমেদের নাটকের টিয়েপক্ষী ‘তুই রাজাকার ‘ বলতে শুরু করেছে কি করেনি,তাঁর আরেকটি নাটকের একটি চরিত্র মুক্তিযুদ্ধের শহীদদের নাম সংগ্রহে বেরিয়েছে কি বেরোয়নি,ঠিক এরকম বিপন্ন কালপর্বটিতে তাজুল আপন উদ্যমে নেমেছেন স্বাধীন বাংলাদেশের জন্মযন্ত্রণার খোঁজে।এর বহুবছর পরে হুমায়ূন আহমেদ লিখলেন ‘জোছনা ও জননীর গল্প ‘ নামের উপন্যাস।মুক্তিযুদ্ধের পটভূমিতে এই উপন্যাসটি লিখে দেশমাতার ঋণ শোধের কথা হুমায়ূন বলেছেন বইটির ভূমিকায়।লিখেছেন,’প্রকাশিত হবার আগেই এই উপন্যাসের পান্ডুলিপি অনেককে পড়িয়েছি।যারা মুক্তিযুদ্ধ দেখেনি তারা পড়ার পর বলেছে-উপন্যাসের অনেক ঘটনাই তাদের কাছে কাল্পনিক বলে মনে হচ্ছে,এরকমও কি হয়?......তাদের কাছে আমার একটাই কথা – সে বড় অদ্ভুত সময় ছিল।স্বপ্ন ও দুঃস্বপনের মিশ্র এক জগৎ।সুবই বাস্তব,আবার সবই অবাস্তব।আমি সেই ভয়ংকর সুন্দর সুররিয়েলিস্টিক সময় পার করে এসেছি।তার খানিকটাও যদি ধরে রাখতে পারি,তাহলেই আমার মানবজীবন ধন্য।‘ দেশী বিদেশী তিরানব্বইখানা বই ও মুক্তিযুদ্ধের দলিল-দস্তাবেজ ব্যাবহার করেছেন হুমায়ূন আহমেদ উপন্যাসটির কথাবস্তু নির্মাণ করতে।সহায়ক গ্রন্থপঞ্জির তালিকায় তাজুল মোহাম্মদের দুখানা বইও রয়েছে।ঘটনাটার উল্লেখ করছি এজন্যে যে,’জোছনা ও জননীর গল্প’ নামের উপন্যাসটির নতুন প্রজন্মের পাঠক অর্থাৎ যারা স্বাধীনতাযুদ্ধ দেখেনি নিজ চোখে,তাদের কাছে উপন্যাসের অনেক ঘটনাই কাল্পনিক বলে মনে হয়েছে এবং তারা প্রশ্ন করেছে,’এরকমও কি হয়?’ আপাতদৃষ্টিতে খুবই সরল একটি নির্দোষ প্রশ্ন।কিন্তু জাতির অস্তিত্বের প্রশ্নে বড়ই ভয়ংকর এই জিজ্ঞাসা।এই প্রশ্নটি সৃষ্টি করতে তিনযুগেরও অধিককাল ধ্যান ও দুষ্কর্মের কারিগরি করেছে স্বাধীনতাবিরোধী চক্রটি।আজ তারা মুক্তিযুদ্ধ অস্বীকার করার ধৃষ্টতা দেখাচ্ছে।সেনাপতি জিয়ার ক্ষমতা দখলের পর থেকেই মুক্তিযুদ্ধকে আড়াল করার মহড়া শুরু হয় আর যুদ্ধাপরাধী হন্তারক আল-বদর রাজাকারদের মন্ত্রী বানিয়ে তাদের গাড়ীতে লালসবুজের পতাকা তুলে দিয়ে সেই অপরিনামদর্শী পাপের ষোলকলা পূর্ণ করেন জিয়ার বেওয়া বেগম খালেদা জিয়া।তারা সেকুলার বাংলায় আবার নিয়ে আসে ধর্মকে রাষ্ট্রের সংবিধানে।মুক্তিযুদ্ধের জাজ্বল্যমান ইতিহাস লোপাট করতে,জনযুদ্ধটি নিয়ে প্রশ্ন তৈরি করতে মাঠে নামে বাংলাদেশবিরোধী চক্রটি।আপামর বাঙ্গালির স্বাধীকারের মরণপন লড়াই এই মুক্তিযুদ্ধকে এত অপমান বাইরের কেউ করেনি,করেছে স্বাধীনতাবিরোধী এই দেশীয় ঘাতকচক্র পাক-হায়েনার বীজ রাজাকারা।সেই বিষের মন্ত্রটি ফুঁৎকার করে পরবর্তী প্রজন্মের অগনিত সর্পশাবক ফণাধর গোক্ষুর জন্ম দিয়ে সারাদেশ ছেয়ে ফেলেছে তারা।রাজাকার আলবদর হতে একাত্তরের আগে জন্ম নিতে হয়না।জনযুদ্ধের দুইযুগ পরে জন্ম নিয়েও চিন্তাচেতনায় কায়মনোবাক্যে নিরেট রাজাকার অগনিত।পাকিস্তানের গোলামি করার দাস্য মনোবৃত্তির মন এদের।মুক্তিযুদ্ধের চেতনা থেকে উল্টোরথে চালিয়ে এই ভয়াবহ স্খলন,পতন দেশটির।আজ মধ্যযুগের কালাপাহাড় ঠাকুর কালাচাঁদ রায়ে ছয়লাব বাংলাদেশ।লক্ষকোটি রক্তবীজের হন্তারক জন্ম নিয়েছে।কথায়কথায় সেকুলার মানুষদের নাস্তিক অভিধা দিয়ে হত্যা করছে আজ।অপরাধ জায়েজ করতে বর্ণচোরা স্বঘোষিত বুদ্ধিজীবিরা ধর্মানুভুতির সারিন্দা বাজিয়ে যাচ্ছে।মুক্তিযুদ্ধের চেতনা দলিত সর্বত্র।দিব্যি ঢাকঢোল পিটিয়ে একাত্তরের ঘাতকদলের মুক্তিযুদ্ধ ও দেশবিরোধী বক্তব্য দিতে কুন্ঠিত হয়না আজ তারা।কারণ, ‘জেনোসাইড ডিনাইয়্যাল’ বিরোধী কোনো আইন আমাদের নাই।সদ্য স্বাধীন দেশের স্তপতিকে হত্যা করে আরো অনেক কিছুর সাথে সেই পথটিও বন্ধ করে দেওয়া হয়।সেজন্যে নরকের কীট মুজাহিদ বলতে পারে,’এদেশে মুক্তিযুদ্ধ হয়নি,যুদ্ধাপরাধী বলে কিছু নাই।‘ কসাই কাদের মোল্লা বলতে পারে,’কেউ সুন্দরীর লোভে ,কেউ ভারতের স্বার্থে মুক্তিযুদ্ধ করেছে।‘ ইসলামিক ইউনিভার্সিটির আইন অনুষদের ডীন মাহবুবুল ইসলাম নামের প্রেতাত্মা বলে বেড়ায়, ‘যুদ্ধাপরাধী হতে হলে দু’টি রাষ্ট্রের মধ্যে যুদ্ধ হতে হয়।কিন্তু আমাদের এখানে যুদ্ধ হয়েছে পাকিস্তান ও ভারতের মধ্যে।বাংলাদেশ সেই যুদ্ধের অংশ ছিলনা।একারণে বাংলাদেশে কখোনই যুদ্ধাপরাধী ছিলনা।‘ প্রেস ইন্সটিটিউটের সভাপতি আরেক নমরুদ সাদেক খান দাবী করে এই বলে যে,’একাত্তরে মুক্তিযোদ্ধারাও যুদ্ধাপরাধ করেছে,বিচার করতে হলে তাদেরকেও বিচার করতে হবে।‘ সর্বোপরি বেগম খালেদা জিয়া শহীদের সংখ্যা নিয়ে প্রশ্ন তুলে মুক্তিযুদ্ধকে করেন বিতর্কিত ও তিরিশলক্ষ শহীদের আত্মাকে করেন অপমান।গনহত্যাকে অস্বীকার করা,এর তীব্রতা ও ব্যাপক বিস্তারের মাত্রা নিয়ে সন্দেহ প্রকাশ কিংবা অস্বীকার করার ক্ষেত্র তৈরি করে ধুম্রজাল সৃষ্টি করা একটি অপরাধ বটে।এই অপরাধটির আইনী নাম হল ‘জেনোসাইড হলোকাস্ট ডিনাইয়্যাল’।যেকোনো উপায়ে গণহত্যা ও ধ্বংযজ্ঞকে অস্বীকার করা একটা অপরাধ।মুখচোরা মুক্তিযুদ্ধবিরোধীরা এইসব কন্টোভার্সিয়াল যুক্তি দিয়ে যুদ্ধাপরাধকে হালাল করতে গিয়েই এই গর্হিত অপকর্ম করে থাকে।জার্মানী,বেলজিয়াম,ফ্রান্স,হাঙ্গেরী,চেক-রিপাবলিক,অস্টিয়া,রুয়ান্ডাসহ ষোলটি দেশে এই আইন চালু করা হয়েছে।বাংলাদেশে যদি এই ‘ডিনাইয়্যাল ল’টি করা হয় তাহলে মুক্তিযুদ্ধ নিয়ে তাজুল মোহাম্মদ ও অপরাপর মুক্তিযুদ্ধ গবেষকদের অক্লান্ত শ্রমের প্রাথমিক সাফল্য বিবেচিত হতে পারে।তাজুল যখন গণহত্যা ও ধংশযজ্ঞ নিয়ে প্রাণনাশের হুমকি উপেক্ষা করে মুক্তিযুদ্ধ অনুসন্ধানে ব্রতী তখন কেহ কল্পনাও করতে পারেনি যে দীর্ঘ সময় রাহুক্রান্ত বেদনার কাল অতিক্রান্ত করে একদিন ঘাতকের গর্হিত অপরাধের বিচার হবে।কিন্তু ইতিহাসের চাকা আজ আপন গতিতে যেন ফিরে এসেছে।তাজুলের এপর্যন্ত যাপিত জীবনের সারাবেলা এই যে নিরন্তর অনুসন্ধানব্রত ও অব্যাহত পরিব্রজ্যা ও মুক্তিযুদ্ধ বিষয়ে প্রায় অর্ধশত গ্রন্থ রচনার সার্থকতা এখানেই।মুক্তিযুদ্ধের নানা দিক নিয়ে তাজুলের অনন্য গবেষণাগ্রন্থগুলো নতুন প্রজন্মের ব্যাপক পাঠকদের কাছে সহজলব্য করা খুব হিতকর হবে বলেই আমার ধারণা।নতুনদের জানাতে হবে একাত্তরে দেশীয় দোসরদের মানবতাবিরোধী জঘন্য অপরাধের মাত্রা।তাহলে মাতৃহন্তা এইসব কুলাঙ্গার জল্লাদ কুশীলবগুলো যতই মেহেদীরাঙ্গা হোক,তখন চাঁদমামার দেশে এইসব মামাদের বদন-দেখা ভাগিনাদের সংখ্যা কমে আসবে।যুদ্ধোত্তর বাংলাদেশে পঁচাত্তরের পট-পরিবর্তনের পর থেকে গোটা জাতিকে মুক্তিযুদ্ধের বিষয়ে মানসিকভাবে বিকলাঙ্গ করে রাখার জন্য এর পেছনে মিথ্যে প্রোপাগান্ডা ও অপরাধ অস্বীকার করার বিপুল আয়োজন কসরৎ স্বাধীনতাবিরোধীচক্র করে যাচ্ছে দীর্ঘ দুই যুগেরও অধিককালব্যাপি।তাজুল তৃণমূলে হানাদার ও দোসরদের সংঘটিত গণহত্যা ও ধ্বংশযজ্ঞের বিবরণ লিপিবদ্ধ করে প্রকাশ করার দুঃসাহস দেখিয়ে পথিকৃতের মর্যাদা লাভ করেছেন সেই কবে।তাঁর ‘সিলেটে গণহত্যা’ বইটি মুক্তিযুদ্ধের ইতিহাস চর্চায় মাইলফলক হিসেবেই সুধীজন ও ইতিহাস-গবেষকদের কাছে সমাদৃত।মনে পড়ে, ‘সাপ্তাহিক স্বচিত্র সন্ধানী’ নামের একটি প্রতিনিধিত্বশীল জাতীয় পত্রিকায় প্রকাশিত এই মর্মঘাতি আখ্যানমঞ্জরীর প্রতিটি কাহন আলোড়িত করে সারা দেশের পাঠকদের।